Stassan
Stassan (Stazzano an italian, Stassan ëdcò an lìgure) a l'é un comun dël Piemont ëd 2.429 abitant , ant la provinsa ëd Lissandria.

As treuva ai bòrd ëd l'Apenin Lìgure, ant la bassa Val Borbaja, davzin a la confluensa dla Borbaja ant la Scrivia.

Stòria
 Për la vzinansa a la sità roman-a 'd Libarna, a l'é possìbil che Stassan a l'abia avù orìgin motobin antiche: chèich studios a na fa derivé 'l nòm atual dal mòt latin statio (leugh ëd sosta), quaidun àutr dal nòm ëd la gens Statia. Ant l'àuta Età ëd mes, ël sò teritòri a l'era 'd pertinensa dl'abassìa benedetin-a 'd Precipiano, che adess as troverìa ant ël comun ëd Vigneule. Dël sécol ch'a fa XII, ël castel dë Stassan col sò borgh a passa sota al podèj temporal dël vësco 'd Torton-a e dël 1176 l'imperador Federich I Barbarossa, dòp avèjlo assedià, a conferma ël posess a la comun-a 'd Torton-a. Për scapé da le trupe 'd l'imperador, la popolassion a s'aerfugia sël avzin Mont Spiné, andova ch'a ven fondà na capela che peui a sarà riedificà coma santuari e ch'a esist ancora ancheuj. Contut ch'a-i sìo stàit dij ràpid cambiament ëd proprietà (famija Spìnola, Viscont, comun-a 'd Génoa), Torton-a a manten ël contròl dë Stassan fin al sécol ch'a fa XVII, peui ël castel a resta meison d'istà dël vësco 'd Torton-a, che a armëttërà ij sò drit sël Vëscovà ai Savòja e donca al Regn ëd Sardëgna mach dël 1784. 

Dal 1797 al 1805 Stassan a fa part prima dla Repùblica Lìgure, e peui ëd l'Imperi Fransèis ëd Napoleon Bon-a-part. Tornand ai Savòja, dal 1819 al 1859 a ven a fé part ëd la Provinsa ëd Neuve, sota la Division ëd Génoa e ant ël mandament ëd Seraval Scrivia. Dal 1859, an séguit a la riorganisassion aministrativa dël Decret Rattazzi (Lèj n.3702, 23 otóber 1859) a l'é passà an manera definitiva a la Provinsa ëd Lissandria, ansema a tut ël Circondari ëd Neuve .

Aministrassion
Ël sìndich a l'é Pierpaolo Bagnasco (dal 26/05/2014, dagià sìndich dal 2004 al 2009).

Anliure esterne 
 Sit istitussional

Arferiment 

Comun dla provincia ëd Lissandria